PATVIRTINTA

Visagino savivaldybės tarybos

2013 m. rugpjūčio 29 d. sprendimu Nr. TS-106

(2017 m. rugpjūčio 24 d. sprendimo Nr. TS-148

redakcija)

(2018 m. birželio 26 d. sprendimo Nr. TS-128 redakcija)

(2020 m. rugsėjo 24 d. sprendimo Nr. TS-207

redakcija)

**VISAGINO SOCIALINIŲ PASLAUGŲ CENTRO NUOSTATAI**

**I SKYRIUS**

**BENDROSIOS NUOSTATOS**

1. Visagino socialinių paslaugų centro nuostatai (toliau – nuostatai) reglamentuoja Visagino socialinių paslaugų centro teisinę formą, priklausomybę, savininką, savininko teises ir pareigas įgyvendinančią instituciją, buveinę, pagrindinę paskirtį, globos formas, veiklos teisinį pagrindą, sritis, rūšis, tikslus ir uždavinius, funkcijas, teises ir pareigas, veiklos organizavimą ir valdymą, darbuotojų priėmimą į pareigas ir atleidimą iš jų, darbo apmokėjimo tvarką, lėšų šaltinius, jų naudojimo tvarką, finansinės veiklos kontrolę ir Visagino socialinių paslaugų centro likvidavimo, reorganizavimo ir pertvarkymo tvarką.

2. Įstaigos pavadinimas: Visagino socialinių paslaugų centras (toliau – Centras). Centras įregistruotas Juridinių asmenų registre, kodas – 300079075.

3. Centro teisinė forma – savivaldybės biudžetinė įstaiga, turinti viešojo juridinio asmens statusą.

4. Centras yra ribotos civilinės atsakomybės, įstatymų nustatyta tvarka įsteigtas viešasis juridinis asmuo, veikiantis socialinių paslaugų srityje ir vykdantis socialinių paslaugų teikimo veiklą, turintis anspaudą su įstaigos pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose, atributiką.

5. Centro buveinė – Taikos pr. 13, LT-31110 Visaginas.

6. Centro steigėjas ir savininkas – Visagino savivaldybė, buveinės adresas – Parko g. 14, LT-31139 Visaginas. Savininko teises ir pareigas, numatytas Lietuvos Respublikos biudžetinių įstaigų įstatyme (toliau – Biudžetinių įstaigų įstatymas), įgyvendina Visagino savivaldybės taryba (toliau – savininko teises ir pareigas įgyvendinanti institucija), kuri tvirtina Centro nuostatus, priima sprendimą dėl Centro buveinės pakeitimo, Centro reorganizavimo ar likvidavimo, Centro filialo steigimo ir jo veiklos nutraukimo, skiria ir atleidžia likvidatorių arba sudaro likvidacinę komisiją ir nutraukti jos įgaliojimus, sprendžia kitus Biudžetinių įstaigų įstatyme, kituose įstatymuose ir Centro nuostatuose jos kompetencijai priskirtus klausimus.

7. Centras savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos socialinių paslaugų įstatymu, Biudžetinių įstaigų įstatymu, Lietuvos Respublikos biudžeto sandaros įstatymu ir kitais įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministerijos, Visagino savivaldybės institucijų teisės aktais, kitais norminiais teisės aktais, šiais nuostatais.

8. Centro finansiniai metai sausio 1 d.–gruodžio 31 d.

9. Centro veiklos laikotarpis neribotas.

10. Centro nuostatuose vartojamos sąvokos atitinka socialinių paslaugų teikimą reglamentuojančiuose teisės aktuose vartojamas sąvokas.

**II SKYRIUS**

**CENTRO VEIKLOS TIKSLAI, UŽDAVINIAI IR PAGRINDINĖS FUNKCIJOS**

11. Centro veiklos tikslas – teikti socialines paslaugas Visagino savivaldybės gyventojams dėl amžiaus, neįgalumo, socialinių problemų iš dalies ar visiškai neturintiems, neįgijusiems ar praradusiems gebėjimus ar galimybes savarankiškai rūpintis asmeniniu (šeimos) gyvenimu ir dalyvauti visuomenės gyvenime, sudaryti sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti ryšius su visuomene, padėti įveikti socialinę atskirtį ir integruotis į visuomenę.

12. Centro veiklos uždaviniai:

12.1. organizuoti ir teikti kokybiškas socialines paslaugas senyvo amžiaus asmenims ir neįgaliesiems bei jų šeimos nariams, socialinę riziką patiriantiems asmenims, šeimoms ir vaikams atsižvelgiant į jų poreikius ir Centro galimybes;

12.2. gerinti socialinių paslaugų kokybę ir plėsti teikiamas socialines paslaugas, orientuotis į socialinių paslaugų įvairovę atsižvelgiant į Centro finansines galimybes bei turimą materialinę bazę;

12.3. rengti ir įgyvendinti socialinių paslaugų programas ir projektus savivaldybės teritorijoje;

12.4. socialinių paslaugų teikimą artinti prie asmens gyvenamosios vietos, kuriant socialinių paslaugų tinklą bendruomenėje;

12.5. sudaryti sąlygas labiausiai socialiai pažeidžiamiems savivaldybės gyventojams pasijusti visaverčiais visuomenės nariais;

12.6. pasitelkti savanorius nuostatuose numatytoms veiklos rūšims vykdyti.

13. Centras, įgyvendinamas veiklos tikslus ir vykdydamas jam pavestus uždavinius, atlieka šias funkcijas:

13.1. teikia gyventojams socialines paslaugas:

13.1.1. bendrąsias ir specialiąsias socialines paslaugas, kurių apibrėžimas, gavėjai, teikimo vieta, paslaugų teikimo trukmė/dažnumas bei paslaugas teikiantys specialistai nustatyti Socialinių paslaugų kataloge, patvirtintame Lietuvos Respublikos socialinės apsaugos ir darbo ministro (toliau – Socialinės apsaugos ir darbo ministras) įsakymu;

13.1.2. socialinės globos paslaugas, kurių apibrėžimas, gavėjai, teikimo vieta, paslaugų teikimo trukmė/dažnumas bei paslaugas teikiantys specialistai nustatyti Socialinių paslaugų kataloge, patvirtintame Socialinės apsaugos ir darbo ministro įsakymu, o privalomi kokybės reikalavimai – Socialinės globos normų apraše, patvirtintame Socialinės apsaugos ir darbo ministro įsakymu;

13.1.3. integralios pagalbos (socialinės globos ir slaugos) paslaugas, kurių teikimas ir organizavimas nustatytas Integralios pagalbos (socialinės globos ir slaugos) namuose organizavimo ir teikimo Visagino savivaldybėje tvarkos apraše, patvirtintame Visagino savivaldybės tarybos sprendimu;

13.2. teikia informaciją ir konsultuoja savivaldybės gyventojus teikiamų socialinių paslaugų klausimais;

13.3. kaupia ir sistemina informaciją apie socialines asmenų grupes, apklausia gyventojus dėl socialinių paslaugų poreikio ir kokybės gerinimo;

13.4. aprūpina savivaldybės neįgaliuosius techninės pagalbos priemonėmis;

13.5. teikia socialines paslaugas socialinę riziką patiriančioms šeimoms (asmenims), stebi šias šeimas (asmenis), vykdo atvejo vadybą bei tvarko reikiamus dokumentus;

13.6. nustatyta tvarka nagrinėja ir atsako į gyventojų paklausimus, prašymus, skundus, pasiūlymus, ieško efektyvių priemonių iškilusioms problemoms spręsti;

13.7. teikia pasiūlymus savininko teises ir pareigas įgyvendinančiai institucijai ir Visagino savivaldybės administracijai (toliau – Savivaldybės administracija) dėl socialinių paslaugų infrastruktūros plėtojimo bei prevencinių priemonių įgyvendinimo krypčių;

13.8. rengia ir įgyvendina socialinių paslaugų programas ir projektus;

13.9. renka, analizuoja ir apibendrina informaciją apie Centre teikiamas paslaugas bei kitą veiklą;

13.10. rengia finansines ir statistines ataskaitas įstatymų nustatyta tvarka ir garantuoja jų teisingumą;

13.11. valdo savivaldybės biudžeto skirtus asignavimus ir naudoja biudžeto lėšas sąmatoje numatytoms išlaidoms finansuoti;

13.12. bendradarbiauja su socialinės, sveikatos priežiūros, švietimo, kultūros bei kitomis įstaigomis bei organizacijomis, nevyriausybinėmis organizacijomis;

13.13. dalyvauja rengiant, derinant bei svarstant socialines paslaugas reglamentuojančių valstybės ir savivaldybės teisės aktų projektus;

13.14. informuoja visuomenę apie Centro veiklą per žiniasklaidos priemones;

13.15. sukuria pasitikėjimo atmosferą tarp paslaugų gavėjo ir Centro personalo;

13.16. organizuoja labdaros ir paramos akcijas, gauta labdara aprūpina Visagino savivaldybės gyventojus vadovaudamasis Visagino savivaldybės vardu gaunamos labdaros skirstymo tvarka, patvirtinta Visagino savivaldybės tarybos sprendimu, tvarko labdaros apskaitą;

13.17. priima savivaldybės gyventojų prašymus socialinėms paslaugoms gauti;

13.18. nustato asmenų (šeimos) socialinių paslaugų poreikį;

13.19. vertina individualius paslaugų gavėjų poreikius, sudaro ir įgyvendina individualius socialinės globos planus;

13.20. įveda paslaugų gavėjų duomenis į Socialinės paramos šeimai informacinę sistemą (SPIS).

14. Centro pagrindinės veiklos rūšys (pagal Statistikos departamento prie Lietuvos Respublikos Vyriausybės patvirtintą Ekonominės veiklos rūšių klasifikatorių):

14.1. Kitas, niekur kitur nepriskirtas, švietimas (85.59);

14.2. Kita žmonių sveikatos priežiūros veika (86.90);

14.3. Viduriniojo medicinos personalo paslaugų teikimas ligoniams ne ligoninėse (86.90.10);

14.4. Stacionarinė slaugos įstaigų veikla (87.10);

14.5. Stacionarinė pagyvenusių ir neįgalių asmenų globos veikla (87.30);

14.6. Kita stacionarinė globos veikla (87.90);

14.7. Nesusijusi su apgyvendinimu socialinio darbo su pagyvenusiais ir neįgaliaisiais asmenimis veikla (88.10);

14.8. Kita, niekur kitur nepriskirta, nesusijusi su apgyvendinimu socialinio darbo veikla (88.99);

14.9. Fizinės gerovės užtikrinimo veikla (96.04);

14.10. Kita, niekur kitur nepriskirta, asmenų aptarnavimo veikla (96.09);

14.11. Nuosavo arba nuomojamo turto nuoma ir eksploatavimas (68.20);

14.12. Vaikų dienos priežiūros veikla (88.91);

14.13. Kitas, niekur kitur nepriskirtas, keleivinis sausumos transportas (49.39).

**III SKYRIUS**

**CENTRO STRUKTŪRA**

15. Centras turi šiuos struktūrinius padalinius:

15.1. Socialinės globos senyvo amžiaus žmonėms ir suaugusiems asmenims su negalia skyrius (iki 30 vietų), kurio tikslas tenkinti žmonių, kurie dėl senatvės ar negalios negali savarankiškai gyventi savo namuose, o jų vaikai ar kiti giminaičiai dėl objektyvių priežasčių negali jų prižiūrėti, gyvybinius poreikius ir spręsti iškylančias socialines problemas, užtikrinant jų nuolatinę priežiūrą ir saugią aplinką. bei teikti šeimos nariams, globėjams, rūpintojams, dėl tam tikrų priežasčių (ligos, komandiruotės, atostogų, šeimos ar darbo įsipareigojimų ir kt.) laikinai ar darbo savaitę negalintiems prižiūrėti asmenų, kuriems reikalinga nuolatinė priežiūra, – laikino atokvėpio paslaugas.

15.2. Pagalbos namuose skyrius, kurio tikslas sudaryti sąlygas ir galimybę pagalbos reikalingiems žmonėms išspręsti iškilusias socialines problemas, gyventi visavertį gyvenimą namuose, tvarkytis buityje bei dalyvauti visuomenės gyvenime, palaikant ryšius su šeima, artimaisiais ir bendruomene bei išvengiant specialiųjų socialinių paslaugų teikimo~~.~~ bei šeimos nariams, prižiūrintiems asmenis su negalia, senyvo amžiaus asmenis, turėti laikiną atokvėpį.

15.3. Nakvynės namai (iki 16 vietų), kurių tikslas socialinę riziką patiriančių asmenų, t. y. asmenų, grįžusių iš įkalinimo, socialinės ir psichologinės reabilitacijos įstaigų, benamių, elgetaujančių asmenų ir pan., socializacija ir integracija į visuomenę.

15.4. Bendruomenės skyrius, kurio tikslas stiprinti bendruomenės narių socialinę integraciją, gebėjimus komunikuoti pastebint ir sprendžiant iškylančias problemas, siekiant įveikti socialinę atskirtį, sėkmingiau įsiliejant į visavertį visuomenės gyvenimą.

15.5. Paramos šeimai skyrius, kurio tikslas teikti visokeriopą paramą šeimoms, siekiant šeimų stabilumo, jų gyvenimo darnos ir pilnatvės bei vykdyti ir koordinuoti atvejo vadybą ir socialinį darbą su šeimomis.

15.6. Vaikų dienos centras, kurio tikslas ~~t~~eikti dienos socialinės priežiūros paslaugas, kuriomis siekiama ugdyti vaiko ir jo šeimos narių socialinius bei gyvenimo įgūdžius.

15.7. Savarankiško gyvenimo namai (16 vietų), kurių tikslas sukurti namų aplinkos sąlygas iš dalies nesavarankiškiems senyvo amžiaus asmenims ir suaugusiems asmenims su fizine (judėjimo, regos, klausos) ir (ar) kompleksine negalia, ir kuriems nereikia nuolatinės, intensyvios priežiūros, sudarant jiems sąlygas savarankiškai tvarkyti asmeninį ir socialinį gyvenimą, skatinant ir ugdant jų saviraišką pagal turimus gebėjimus ir (ar) teikiant nežymią pagalbą, kad būtų kompensuojami prarasti (neturimi) savarankiško gyvenimo gebėjimai.

**IV SKYRIUS**

**CENTRO TEISĖS IR PAREIGOS**

16. Centras, vykdydamas savo tikslus ir funkcijas, įgyvendindamas jam pavestus uždavinius, turi teisę:

16.1. sudaryti sutartis su juridiniais bei fiziniais asmenimis;

16.2. teikti pasiūlymus savininko teises ir pareigas įgyvendinančiai institucijai ir Visagino savivaldybės administracijos Socialinės paramos skyriui (toliau – Socialinės paramos skyriui) dėl Centro teikiamų paslaugų apimties ir kokybės gerinimo, socialinio darbo organizavimo, darbo apmokėjimo ir kt., dėl socialinių paslaugų tobulinimo bei infrastruktūros plėtojimo su Centro veikla susijusiais klausimais;

16.3. kreiptis į savininko teises ir pareigas įgyvendinančią instituciją dėl Centro nuostatų papildymo ir pakeitimo;

16.4. teikti nemokamas ir mokamas paslaugas pagal patvirtintas paslaugų kainas;

16.5. telkti savanorius nuostatuose nustatytos veiklos rūšims vykdyti, ieškoti socialinio darbo inovacijų;

16.6. teikti projektus ir dalyvauti projektinėje veikloje;

16.7. gauti iš valstybės institucijų, Savivaldybės administracijos direktoriaus, Savivaldybės administracijos struktūrinių padalinių, kitų valstybinių ir nevalstybinių įstaigų informaciją, išvadas, pasiūlymus ir kitokią medžiagą, dokumentus, kurių reikia sprendžiant Centro kompetencijai priskirtus klausimus;

16.8. gauti paramą iš Lietuvos ir užsienio valstybių fizinių bei juridinių asmenų.

17. Centro pareigos:

17.1. užsiimti nuostatuose numatyta veikla;

17.2. naudoti, valdyti perduotą patikėjimo teise turtą bei disponuoti juo įstatymų, kitų teisės aktų bei šių nuostatų nustatyta tvarka;

17.3. naudoti Centro lėšas nuostatuose numatytiems tikslams ir uždaviniams įgyvendinti;

17.4. pasitelkti savo darbui reikalingus specialistus pagal sutartis;

17.5. užtikrinti kokybiškų socialinių paslaugų teikimą savivaldybės gyventojams;

17.6. užtikrinti, kad Centre dirbtų kvalifikuotas personalas;

17.7. vadovautis socialinių darbuotojų profesine etika bei vertybinėmis nuostatomis, apibrėžtomis Lietuvos socialinių darbuotojų etikos kodekse;

17.8. užtikrinti informacijos apie paslaugų gavėją konfidencialumą, išskyrus atvejus, kai informaciją pateikti reikalauja įstatymai ir kiti teisės aktai;

17.9. sudaryti sąlygas nuolatiniam specialistų kvalifikacijos tobulinimui;

17.10. vykdyti organizacinę, ūkinę ir finansinę Centro veiklą, savivaldybės biudžeto ir kitų lėšų efektyvų panaudojimą pagal paskirtį bei materialinių vertybių apsaugą;

17.11. gautus savivaldybės biudžeto asignavimus naudoti racionaliai ir taupiai nuostatuose nurodytai veiklai ir pagal patvirtintas išlaidų sąmatas;

17.12. garantuoti Centro finansinių ir statistinių ataskaitų teisingumą;

17.13. bendradarbiauti su Lietuvos Respublikos valstybės ir savivaldybių institucijomis, įstaigomis, visuomeninėmis organizacijomis, kitų valstybių institucijomis, tarptautinėmis organizacijomis bei žiniasklaidos atstovais;

17.14. vykdyti Lietuvos Respublikos įstatymus ir kitus teisės aktus, Lietuvos Respublikos socialinės apsaugos ir darbo ministerijos, Visagino savivaldybės tarybos sprendimus, Savivaldybės administracijos direktoriaus įsakymus ir šiuos nuostatus.

**V SKYRIUS**

**CENTRO VALDYMAS**

18. Centrui vadovauja direktorius. Direktorių viešo konkurso būdu skiria į pareigas ir teisės aktų nustatyta tvarka atleidžia iš jų, nustato jo atlyginimą, tvirtina pareigybės aprašymą, skatina ir jam skiria nuobaudas Visagino savivaldybės meras.

19. Centro direktorius yra atskaitingas savininko teises ir pareigas įgyvendinančiai institucijai.

20. Centro direktorius:

20.1. telkia kolektyvą Centro tikslui ir uždaviniams įgyvendinti, kūrybinei veiklai ir profesiniam tobulėjimui;

20.2. užtikrina efektyvų Centro materialinių, finansinių bei žmogiškųjų išteklių panaudojimą, atsako už visą Centro veiklą;

20.3. organizuoja Centro darbą, kad būtų įgyvendinti Centro tikslai ir atliekamos nustatytos funkcijos;

20.4. sprendžia Centro kompetencijai priskirtus klausimus;

20.5. priima ir atleidžia Centro darbuotojus, tvirtina darbuotojų pareigybių aprašymus, pareigybių sąrašą ir konkrečius darbuotojų tarnybinius atlyginimus bei kitas darbo apmokėjimo sąlygas, neviršijant didžiausio leistino pareigybių skaičiaus ir darbo užmokesčio fondo, atlieka kitas personalo valdymo funkcijas;

20.6. skatina darbuotojus ir nustato darbo pareigų pažeidimus;

20.7. stebi, analizuoja ir vertina įstaigos personalo veiklą, ją kontroliuoja, prižiūri sprendimų ir nurodymų vykdymą;

20.8. rūpinasi darbuotojų profesionalumu, sudaro sąlygas darbuotojams kelti kvalifikaciją ir atestuotis;

20.9. užtikrina darbuotojų saugą ir sveikatą Lietuvos Respublikos darbo kodekso, Lietuvos Respublikos darbuotojų saugos ir sveikatos įstatymo bei kitų teisės aktų nustatyta tvarka;

20.10. įgyvendina ir/ar koordinuoja strateginius planus, programas Centro veiklai tobulinti;

20.11. rengia strateginį ir metinį įstaigos veiklos planą ir, suderinęs su Savivaldybės administracijos direktoriumi, jį tvirtina;

20.12. pagal savo kompetenciją leidžia įsakymus ir užtikrina jų vykdymą;

20.13. rengia ir nustatyta tvarka teikia savininko teises ir pareigas įgyvendinančiai institucijai tvirtinti Centro nuostatų pakeitimus bei papildymus;

20.14. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

20.15. organizuoja ir kontroliuoja darbo tvarką ir drausmę, tvirtina vidaus tvarkos taisykles darbuotojams, paslaugų gavėjams bei paslaugų gavėjų priėmimo į Centrą tvarką;

20.16. tvirtina Centro išlaidų sąmatą, užtikrina racionalų ir taupų lėšų bei turto naudojimą, veiksmingą Centro vidaus kontrolės sistemos sukūrimą, jos veikimą ir tobulinimą;

20.17. atsako už uždavinių ir funkcijų, numatytų šiuose nuostatuose, įgyvendinimą;

20.18. veikia Centro vardu be įgaliojimo, atstovauja Centrui teismuose, valstybinės valdžios, savivaldybės institucijose, santykiuose su kitais juridiniais ir fiziniais asmenimis, sudaro sutartis, išduoda įgaliojimus, atidaro ir uždaro atsiskaitomąsias ir kitas sąskaitas banke;

20.19. kasmet teikia savininko teises ir pareigas įgyvendinančiai institucijai ataskaitas apie Centro veiklą, vykdomas programas bei veiklos efektyvumą;

20.20. užtikrina Centro bendradarbiavimą su Socialinės paramos skyriumi, valstybinėmis ir nevyriausybinėmis organizacijomis, Centro rėmėjais, visuomene ir kitais socialiniais partneriais;

20.21. teikia informaciją visuomenei apie Centro veiklą ir teikiamas paslaugas;

20.22. rūpinasi Centro tarptautiniais ryšiais.

21. Centro direktoriaus funkcijas, jo nesant, vykdo Centro direktoriaus pavaduotojas socialiniams reikalams, jo nesant – įsakymu paskirtas Centro darbuotojas.

22. Centro socialinio darbo organizavimą vykdo:

22.1. Centro direktoriaus pavaduotojas socialiniams reikalams – organizuoja ir planuoja socialinį darbą, koordinuoja ir kontroliuoja socialinių paslaugų teikimą bei jų kokybę;

22.2. socialiniai darbuotojai, organizuojantys ir koordinuojantys Centro struktūrinio padalinio veiklą, kurių pareigybės aprašyme įrašyta ši funkcija.

**VI SKYRIUS**

**CENTRO DARBUOTOJŲ PRIĖMIMAS Į PAREIGAS, ATLEIDIMAS IŠ JŲ, DARBO APMOKĖJIMO TVARKA**

23. Darbuotojus į darbą priima ir atleidžia Centro direktorius Lietuvos Respublikos darbo kodekso nustatyta tvarka.

24. Centro darbuotojų uždavinius, funkcijas ir atsakomybę reglamentuoja pareigybių aprašymai.

25. Centro direktorius ir darbuotojai už drausmės pažeidimus atsako Lietuvos Respublikos įstatymų nustatyta tvarka.

26. Darbuotojų, dirbančių pagal darbo sutartis, darbo apmokėjimo sistemą tvirtina Centro direktorius vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu.

**VII SKYRIUS**

**CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR VEIKLOS PRIEŽIŪRA**

27. Centras Visagino savivaldybės tarybos perduotą turtą valdo, naudoja ir disponuoja juo patikėjimo teise Lietuvos Respublikos įstatymų, kitų teisės aktų ir Visagino savivaldybės tarybos nustatyta tvarka.

28. Centro pajamų šaltiniai:

28.1. savivaldybės biudžeto lėšos;

28.2. valstybės biudžeto specialioji tikslinė dotacija;

28.3. pajamos už Centro teikiamas paslaugas;

28.4. lėšos, gautos kaip parama;

28.5. Lietuvos, Europos Sąjungos ir kitų užsienio fondų lėšos;

28.6. savanoriškos juridinių bei fizinių asmenų piniginės įmokos;

28.7. labdaros fondų ar kitų organizacijų programoms vykdyti ar kitiems tikslams skirtos lėšos;

28.8. savanoriškos gyventojų įmokos arba testamentu įstaigai skirtos lėšos;

28.9. kitos teisėtu būdu įgytos lėšos.

29. Už finansines operacijas atsakingi Centro direktorius ir vyriausiasis buhalteris. Centro buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

30. Centro biudžetinių ir specialioms programoms vykdyti skirtų lėšų naudojimą koordinuoja Savivaldybės administracijos Apskaitos ir Finansų ir biudžeto skyriai. Centro biudžetinių ir specialioms programoms vykdyti lėšų naudojimą kontroliuoja Visagino savivaldybės Kontrolės ir audito tarnyba, Lietuvos Respublikos valstybės kontrolė. Savivaldybės administracijos Centralizuotas savivaldybės vidaus audito skyrius tikrina ir vertina finansinių ir veiklos ataskaitų duomenų teisingumą, apskaitos informacijos tinkamumą, objektyvumą, pateikimą laiku.

31. Centras asignavimus naudoja tik pagal patvirtintas išlaidų sąmatas. Išlaidų sąmatas tvirtina Centro direktorius. Šių sąmatų pakeitimus, suderinus su Savivaldybės administracija ir neviršijant bendrų asignavimų, tvirtina Centro direktorius.

32. Lėšos, gautos kaip parama, naudojamos paramos teikėjo nurodyta tvarka.

33. Centro turtas negali būti perduotas, perleistas ar įkeistas be savininko teises ir pareigas įgyvendinančios institucijos sprendimo.

34. Susidėvėjusias ar nereikalingas materialines vertybes Centras nurašo ar realizuoja Lietuvos Respublikos Vyriausybės nustatyta tvarka.

35. Centro vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

36. Centro veiklą socialinių paslaugų teikimo srityje koordinuoja ir kontroliuoja Socialinės paramos skyrius.

**VIII SKYRIUS**

**INFORMACIJOS APIE CENTRO VEIKLĄ PATEIKIMO VISUOMENEI TVARKA**

37. Informacija ir vieši pranešimaiapie Centro veiklą teikiama Centro interneto svetainėje www.vspc.lt teisės aktų nustatyta tvarka.

38. Centro veiklos ataskaita yra vieša. Bet kurio fizinio ar juridinio asmens reikalavimu Centras turi sudaryti sąlygas jo buveinėje su šia ataskaita susipažinti.

**IX SKYRIUS**

**CENTRO NUOSTATŲ KEITIMO TVARKA**

39. Centro nuostatų keitimą gali inicijuoti savininko teises ir pareigas įgyvendinanti institucija, Centras ir Socialinės paramos skyrius.

40. Centro nuostatus keičia ir tvirtina Visagino savivaldybės taryba.

**X SKYRIUS**

**BAIGIAMOSIOS NUOSTATOS**

41. Centras pertvarkomas, reorganizuojamas ir baigia veiklą Lietuvos Respublikos civilinio kodekso ir Biudžetinių įstaigų įstatymo nustatytais būdais ir tvarka.

\_\_\_\_\_\_\_\_\_\_\_\_\_\_\_\_\_\_\_